**Liricul la antipozi**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sapho se uită și râde mulțumită

școlile de poezie s-au desființat

azi toți scriu mai bine decât atunci când ea inventa versul

când inventa iubirea liberă de prejudecăți

bietul Homer cu descrierile lui

istoria nici nu l-a băgat în seamă

nu se știe de unde și-a tras seva povestirilor

sau dacă a suferit ori nu

se știe că i-a cântat pe alții

amfiteatrele părăsite sunt poleite de uitare

iar ei așteaptă tăcuți

și cresc odată cu marea

dar tu biet menestrel tu

ce simțeai când întunericul tău se însuflețea de lupta altora

de iubirea altora

trăiai viața lor și acum te privesc cu milă

Sapho iubito femeie tu poeta neînțeleasă

râzi cu seninul inocenței

azi copiii tăi nu înțeleg nimic

nimeni nu-ți mai caută manuscrisele

azi se râde Sapho

nu se aude glasul mării printre frunzele măslinilor

nu-și strigă scoicile regretul

paloarea pietrelor pe care pașii tăi au trecut

nu o mai scrie nimeni

azi Sapho lumea ta s-a sfârșit și tu râzi nebuno

pentru că știi că nimic nu e veșnic

adina v.

10 martie 2021